Prekladacia správa

Materiál „Postup pre uplatňovanie ustanovení v oblasti záložného práva v rámci  pravidiel pre čerpanie štrukturálnych fondov a štátneho rozpočtu“ (ďalej len postup) je vypracovaný nadväzne na uznesenie vlády SR č. 1179 z 10. decembra 2003. Týmto uznesením boli schválené zásady spolupráce riadiacich orgánov a finančných inštitúcií pri spolufinancovaní projektov podporovaných zo štrukturálnych fondov. Schválené zásady spolupráce sa následne premietli do zmluvy o spolupráci medzi bankami a riadiacim orgánom (RO), resp. sprostredkovateľským orgánom pod riadiacim orgánom (SO/RO). 

Predložený dokument sa vzťahuje na všetky riadiace orgány, sprostredkovateľské orgány pod riadiacim orgán, ktoré poskytujú konečným príjemcom/prijímateľom pomoci nenávratný finančný príspevok na realizáciu projektov investičnej povahy spolufinancovaných zo štrukturálnych fondov a štátneho rozpočtu. 

Postup ustanovuje pravidlo zákazu zakladania majetku nadobudnutého z prostriedkov štrukturálnych fondov a štátneho rozpočtu. Definuje podmienky, kedy sa uvedené pravidlo neuplatňuje a to v prípade, ak príjemcovi pomoci/konečnému prijímateľovi je na projekt financovaný zo štrukturálnych fondov a štátneho rozpočtu poskytovaný aj úver z tej banky, ktorá má s RO alebo SO/RO uzatvorenú zmluvu o spolupráci. 

Uplatňovanie záložného práva sa navrhuje zaviesť nielen vo vzťahu k súkromnému sektoru, ale aj verejnému sektoru. 

Obsahom postupu je aj návrh „zmluvy o spolupráci medzi bankou a RO alebo SO/RO“ (ďalej len „zmluva o spolupráci“). Zmluva o spolupráci definuje úlohy a povinnosti  banky a štátu (zastúpeného RO alebo SO/RO) pri vzájomnej výmene informácií a spolupráci pri monitorovaní stavu realizácie projektov s cieľom minimalizovania zaťažovania konečného prijímateľa/príjemcu pomoci zo strany štátu a banky. Táto zmluva definuje spoločné postupy pri zriaďovaní záložného práva a uspokojovania pohľadávky banky a štátu. 

Do procesu prípravy zmluvy o spolupráci medzi komerčnou bankou a RO alebo SO/RO bol zapojený  široký okruh subjektov z bankového sektora (zastúpený Asociáciou bánk a tými bankami pôsobiacimi na Slovensku, ktoré prejavili o takúto spoluprácu záujem) a zástupcov štátnych orgánov – MF SR, MVRR SR, MH SR a ďalších.  

Predkladaný materiál prešiel skráteným päťdňovým pripomienkovým konaním a na rokovanie vlády SR sa predkladá bez rozporov, zásadné pripomienky boli v rozporovom konaní dňa 26. 11. 2004 odstránené.  

Materiál nemá žiadny dopad na štátny rozpočet, zamestnanosť, ani životné prostredie.